Dame i gospodo poslanici, poštovani gosti otvaram 49. sjednicu Predstavničkog doma Parlamentarne skupštine BiH. Na sjednicu su pozvani naši redovni gosti: predsjedavajući i članovi Predsjedništva BiH, predsjedavajući i članovi Vijeća ministara BiH, predstavnici međunarodnih organizacija i ambasada u BiH, predstavnici medija. Takođe na sjednicu su pozvani predstavnici institucija čiji su izvještaji o radu na dnevnom redu današnje sjednice. Srdačno pozdravljam sve prisutne poslanike i goste. Odsustvo su opravdali poslanici Saša Magazinović i Nermin Purić. Prema informaciji službe sjednici je prisutno 33 poslanika. Konstatiram da sjednica ima kvorum za rad i odlučivanje. Kad je riječ o izmjenama dnevnog reda želim napomenuti sljedeće. Na dnevni red su dodate: Tačka 3. Zahtjev Vijeća ministara BiH za razmatranje Prijedloga zakona o izmjenama i dopunama Zakona o javnim nabavkama BiH po hitnom postupku, u skladu s članom 127. Poslovnika. Tačka 4. Zahtjev poslanice Nermine Zaimović-Uzunović za razmatranje Prijedloga zakona o izmjenama i dopunama Zakona o zaštiti i dobrobiti životinja po hitnom postupku, u skladu s članom 127. Poslovnika. Tačka 5. Zahtjev poslanika Kluba SDP-a BiH i SBB-a BiH za razmatranje Prijedloga zakona o raspolaganju nepokretnom vojnom imovinom po hitnom postupku, u skladu s članom 127. Poslovnika. Tačka 7. Izvještaj Zajedničke komisije oba doma o postizanju identičnog teksta Zakona o izmjenama i dopunama Zakona o međunarodnoj pravnoj pomoći u krivičnim stvarima. Tačka 8. Izvještaj Zajedničke komisije oba doma o postizanju identičnog teksta Zakona o izmjenama i dopunama Zakona o Agenciji za prevenciju korupcije i koordinaciju borbe protiv korupcije. 2 I tačka 17. Izvještaj o radu Privremene zajedničke komisije oba doma Parlamentarne skupštine BiH za izradu prijedloga izmjena i dopuna Poslovnika Predstavničkog doma Parlamentarne skupštine BiH i Poslovnika Doma naroda Parlamentarne skupštine BiH. S ranijeg dnevnog reda skinute su: Tačka 3. Prijedlog zakona o programu zaštite svjedoka u Bosni i Hercegovini – predlagač: Vijeće ministara BiH (prvo čitanje), na zahtjev Ustavnopravne komisije. Tačka 5. Prijedlog zakona o izmjeni Zakona o krivičnom postupku Bosne i Hercegovine – predlagač: Vijeće ministara BiH (prvo čitanje), također na zahtjev Ustavnopravne komisije. Rok za dostavu mišljenja produžen je do naredne sjednice. Tačka 25. Davanje saglasnosti za ratifikaciju Prvog amandmana na Sporazum koji se odnosi na Sporazum o kreditu, sklopljen 20.07.2010. godine, za finansiranje Projekta nabavke, instalacije, obuke i održavanja medicinske i nemedicinske opreme i usluga u Kantonalnoj bolnici Orašje između Bosne i Hercegovine, koju predstavlja Ministarstvo finansija i trezora BiH i UniCredit Bank Austria AG, i to na zahtjev Komisije za vanjske poslove. Komisija je usaglasila da od Ministarstva finansija i trezora BiH zatraži materijale o tenderskoj proceduri iz ovog Sporazuma koji će pribaviti od nadležnih entitetskih i kantonalnih organa. Prije prelaska na raspravu o dnevnom redu potrebno je da razriješimo jedno pitanje, a vezano za Prijedlog rezolucije o uspostavi e-uprave, predlagača poslanika Mladena Ivankovića Lijanovića. Naime, u skladu sa članom 148. stav 2. Poslovnika trebamo se izjasniti da li ćemo ovaj Prijedlog rezolucije uputiti na razmatranje nadležnoj komisiji. Dakle, stavljam na glasanje prijedlog da se Rezolucija uputi na razmatranje nadležnoj komisiji. Molim vas da se pripremite za glasanje. Glasajte sad. Konstatiram da imamo potrebnu i opću i entitetsku većinu – 32 za, 0 protiv, 0 suzdržanih. I ova Rezolucija ide na razmatranje nadležnoj komisiji. Sada otvaram raspravu o predloženom dnevnom redu. Prvi za raspravu o dnevnom redu prijavio se poslanik Beriz Belkić. Izvolite. ____________(?) Ne, ne, ne, Mladen Bosić je bio prvi.
Slažem se, nema nikakvih problema, naravno.
Jeste bio prvi, ali evo gledam, problem je neki s dispeljom, jel. Mislim da nije problem. Riječ ima Mladen Bosić. Izvolite. 3
... klubova poslanika SDS-a i SNSD-a predlažem novu tačku dnevnog reda – Prijedlog zakona o izmjeni i dopuni Zakona o jedinstvenom matičnom broju po hitnom postupku, u skladu sa članom 127. Naime, svi smo svjedoci problema koje je izazvala ova situacija oko nemogućnosti rješenja matičnog broja i obradovala nas je vijest da je Savjet ministara juče uspio da postigne dogovor i da donese Odluku o privremenom rješenju. Pošto je evidentno taj je dogovor veoma teško donesen i taj kompromis treba cijeniti. Mi smatramo da je došlo vrijeme da se to pitanje riješi odmah i da se usvoji zakon koji je identičan u svojim rješenjima sa kompromisom koji je postigo Savjet ministara. Znači, Odluku koju je, i rješenje koje je usvojio Savjet ministara i za koje su glasali svi ministri u Savjetu ministara, predlažemo da svi zajedno ovdje pretvorimo u zakon i završimo priču o jedinstvenom matičnom broju.
Riječ ima poslanica Nermina Zaimović-Uzunović. Izvolite.
Poštovani predsjedavajući, kolegice i kolege. Na osnovu člana 65. stav 1. Poslovnika Predstavničkog doma Parlamentarne skupštine BiH kao ovlašteni predlagači dostavljamo Prijedlog zakona o izmjeni i dopuni Zakona o jedinstvenom matičnom broju radi razmatranja i usvajanja u Parlamentarnoj skupštini BiH. Predlažemo da se Prijedlog razmatra po hitnom postupku, u skladu sa članom 127 – predlagači: Danijela Martinović, Nermina Zaimović-Uzunović i Nermina Ćemalović. Evo, ne treba da puno obrazlažem, mi smo pripremali tekst Zakona o izmjenama i dopunama Zakona o jedinstvenom matičnom broju. Smatramo da nakon donošenja privremene odluke je potrebno po hitnoj proceduri izmijeniti i donijeti Zakon, kako bismo imali rješenje koje ispunjava razloge zbog kojih je ukinut član 5. Zakona o jedinstvenom matičnom broju. Evo, ja upućujem ovo u ime predlagačica u parlamentarnu proceduru.
Zahvaljujem. Riječ ima poslanik Beriz Belkić. Izvolite. ____________(?) [[nije uključen mikrofon]]
Hvala na podsjećanju, da raspravljam o dnevnom redu znam. Ja nemam inicijativu, niti ću predlagati zahtjev, ni tražiti hitni postupak, ja sam se javio zbog nečega drugog. Dakle, ja poznavajući, naravno, poslovničke odredbe i razumijevajući poziciju Kolegija, ali imam molbu i preporuku da se suzdržimo, odnosno da sve inicijative i zahtjeve za hitne postupke itd., ipak 4 blagovremeno radimo, ne da čekamo zadnji momenat. Mi poslanici Stranke za BiH nažalost nismo informisani kao ostali jer nismo članovi Proširenog kolegija pa se izvinjavam ako ima nešto što je dogovoreno a ja ne znam. Ali vidite u kojoj smo mi situaciji, mi danas imamo u zadnji čas promijenjen, ozbiljno promijenjen dnevni red sa 3-4 zahtjeva za hitni postupak o vrlo važnim zakonima o kojim treba, ne samo odlučivati kad je riječ o proceduri, nego eventualno raspravljati i o sadržajima. Dakle, mi se nalazimo u vrlo, da tako kažem, hendikepiranoj situaciji kad je riječ o kvalitetu rasprave i određenja prema nekim stvarima. Vidite sad ovu, evo da na novonastale okolnosti, imamo izgleda Prijedlog dva ista zakona. Mogu li biti u isto vrijeme na dnevnom redu danas itd.? Dakle, evo zaključujem, ja molim, dakle, poslanike i Kolegij, sve ono što se ima ambicija da se hitno uradi može se dan, dva, tri prije dostaviti, a ne uoči same sjednice i praktično na klupe. I molim da uvažite moju sugestiju. Hvala.
Zahvaljujem. Riječ ima poslanik Drago Kalabić. Izvolite.
Zahvaljujem predsjedavajući. Pa, moje pitanje je vezano za tačku 5. Evo, razumijem gospodina Belkića, ali evo, i ja koji sam bio na Kolegijumu nije mi baš najjasnija pozicija tačke 5. Ako smo dobro razumjeli stvari mi smo u skladu sa Poslovnikom imali Odluku koja je mogla da se nađe na dnevnom redu i ta Odluka je povučena. I za nju su bile ispunjene poslovničke mogunosti, ali ja nisam razumio da su za Zakon ispunjene poslovničke mogućnosti da se ona nađe. Mislio sam da će na drugi način biti to. Ali evo, ako ima neko pojašnjenje.
Diskusija o dnevnom redu, poslanik Petar Kunić. Izvolite.
Hvala predsjedavajući. Dame i gospodo. Ja imam primjedbu na tačku 3. predloženog dnevnog reda. Takođe pridružujem se gospodinu Belkiću koji je podvukao činjenicu da se na dnevni red stavljaju zakonski propisi, a da se prethodno nedostave, poslanici ne pročitaju i to o vrlo važnim stvarima. Nema potrebe da ja govorim ovdje o Zakonu o javnim nabavkama. Taj zakon je jedan od najvažnijih zakona za BiH u cjelini. Svojevremeno sam dao inicijativu da se oživi zakon i da se stavi u proceduru. Nije bilo reakcija na to. Ja postavljam pitanje Savjetu ministara – Da li namjerno stavljate na dnevni red stvari koje su vrlo senzibilne, vrlo osjetljive, i to po hitnom postupku? Naime, postojeći zakon nije dobar i treba ga mijenjati. Treba ga prilagoditi situaciji u kojoj se nalazimo. Izgleda da je BiH jedina na prostoru Balkana koja ne posvećuje pažnju ovakvim zakonima i sličnim, kada je u pitanju organizovani kriminal i korupcija. Ponekad treba poslušati i 5 nevladin sektor koji je konstatovao, dakle gotovo svi u nekoliko navrata, da BiH gubi godišnje negdje oko 700 miliona maraka u javnim nabavkama. Očito se radi o kriminalu, očito se radi o organizovanom kriminalu, no, međutim očito je da izvršna vlast nema sluha za ove stvari. I to je vrlo problematično. Jednoga dana mora doći ovo na dnevni red. Ja shvaćam situaciju da postoje konfrontacije oko nekih političkih interesa, ustavnih problema, tumačenja Ustava, zakona, itd., to su važne stvari naravno, ali mislim da je ovo vrlo, vrlo važna stvar. Vrlo važna stvar za nas sve, i čudi me da Savjet ministara raspolaže sa takvim nivoom svijesti da ovaj zakon stavite po hitnom postupku, izmjene i dopune, bez temeljnog pregledavanja postojećeg zakona i stavljanja u proceduru. Dakle, predlažem da se ovo skine s dnevnog reda. Hvala vam.
Zahvaljujem. Vaš je prijedlog da se to skine, odnosno ta tačka dnevnog reda. Samo nam to dostavite i u pisanoj formi. Ja od početka podsjećam, dakle rasprave o dnevnom redu i imate priliku da predložite ili da zatražite da se nešto skine s dnevnog reda. Riječ ima poslanik Šefik Džaferović. Izvolite.
Gospodine predsjedavajući. Ja ću kao predsjedavajući Ustavnopravne komisije da samo kratko pojasnim, budući da Vi to niste uradili. Zamolio bih Vas da ubuduće se da detaljno pojašnjenje zašto Ustavnopravna komisija traži da se određene tačke skinu s dnevnog reda, da Parlament zna i javnost, jer pismo koje smo mi uputili Vama dobili ste samo Vi, a nisu dobili članovi Parlamenta. Dakle, radi se o zahtjevima koji su nastali nakon detaljnih pregleda ovih zakona ili zbog nedolaska predlagača, predstavnka predlagača na sjednice Ustavnopravne komisije. I ja danas neću obrazlagati detaljno o čemu se ovdje radi, ali ću iskoristiti priliku da pozovem Vijeće ministara, predsjedavajućeg Vijeća ministara i generalnog sekretara i Ured za zakonodavstvo sekretara, da se povede računa ubuduće o sadržaju zakona koji se upućuju u parlamentarnu proceduru. Primijetili smo stanovite probleme. To je, dakle jedna stvar, možemo kasnije razgovarati na tu temu detaljnije. I druga stvar da se na sjednice Ustavnopravne komisije obavezno odazivaju predstavnici predlagača, jer Komisija je, i pored mog drugačijeg stava, zaključila da se o jednom zakonu zbog nedolaska predlagača ne raspravlja na sjednici Komisije i zahtjev za odlaganje je rezultat toga. Zamolio bih, pošto je gospodin Bevanda ovdje prisutan, predsjedavajući Vijeća ministara, da se o ovom, o ovim pitanjima, povede najozbiljinija, posveti im se najozbiljnija pažnja u radu Vijeća ministara, dakle izrada zakona, pravnotehnička obrada, sadržaj zakona, jezička obrada. Ja Vas molim predsjedavajući da posvetite tome malo više pažnje. Toliko, hvala vam. 6
Zahvaljujem. Podsjećam da mi imamo standardna objašnjenja kao i na prošlim sjednicama, ali nije problem da se dogovorimo da damo i neka dodatna pojašnjanja ubuduće. Riječ ima zamjenik predsjedavajućeg, Božo Ljubić. Izvolite.
Poštovane kolegice i kolege zastupnici, članovi Vijeća ministara, gosti. Mi danas imamo nekoliko točaka dnevnog reda koje se traže njihovo razmatranje po žurnom postupku. Konkretno to je točka 5. Zahtjev Kluba zastupnika SDP-a i SBB-a za razmatranje Prijedloga zakona o raspolaganju nepokretnom vojnom imovinom po žurnom postupku, i evo, dva zakona koja se tiču jedinstvenog matičnog broja. Dakle, radi se o dva pitanja koja su bila u žiži političkih rasprava u BiH i sporenja zadnjih, evo najmanje dvije godine. I bez obzira što ja smatram da ne možemo imati ozbiljne i proceduralne razloge da sporimo stavljanje ovih točaka na dnevni red, po meni, dakle način na koji se to stavlja otvara jedno pitanje da li zapravo ova parlamentarna većina, koja razgovara o ovim pitanjima u zadnje dvije godine i koja podržava ovo Vijeće ministara, istinski još uvijek ima konsezus oko ovoga Vijeća ministara. I da sam ja predsjedavajući Vijeća ministara ja bih ozbiljno, da tako kažem, iščitao ove poruke i prema tome se opredijelio, dakle. A ja ne sumnjam, dakle naš predsjedavajući Vijeća ministara je vrlo inteligentna osoba, dakle da on to i sam ne čini. Ono što želim reći, a kolega Belkić je postavio pitanje oko dnevnog reda, oko uvrštavanja ovih točaka. Točka 5., dakle koju sam citirao, tiče se vojne imovine je bila predložena u ovom, da tako kažem, poslovničkom roku kao odluka. Kolegij je osporio mogućnost da se odluka raspravlja po članku 127., pa je predlagatelj zaključio da će to predložiti u formi zakona. I ja mogu reći, evo kao član Kolegija, ja nisam shvatio juče ni na užem ni na Proširenom kolegiju da smo mi zaključili da ona se danas nađe u dnevnom redu, ali jesmo zaključili da se da mogućnost predlagatelju da danas to predloži kao točku dnevnog reda, kao zakon. Ali mislim da to nije bitno. Dakle, ako se ne nađe danas naće se sljedeći put. Međutim, pitanje je šta sa onim našim odlukama koje smo mi donijeli, evo i kao parlamentarna većina. Istinski mi smo prije godinu dana potpisali jedan sporazum, parlamentarna većina u kojoj je bio SDA, i ova odluka slijedi principe kada je u pitanju vojna imovina. Ali nakon toga, nova parlamentarna većina je postigla politički dogovor da se cjelovito riješi pitanje vojne i državne imovine i zadužilo povjerenstvo, odnosno Vijeće ministara je formiralo na temelju toga povjerenstvo i to povjerenstvo radi. Mi još uvijek ne znamo dokle je došlo povjerenstvo tako da ovaj zakon danas na neki način bajpasira zapravo te odluke parlamentarne većine i zapravo na taj način bajpasira i Vijeće ministara. Što se tiče druga dva zakona o jedinstvenom matičnom broju
Kolega Ljubiću, samo, evo vrijeme je isteklo 3 minute.
Ok. hvala lijepo. Ne znam kako znate da je isteklo vrijeme, a nema na displeju tamo. 7
Pratim na satu.
Dakle, što se tiče druga dva zakona, mislim da se tu vode jedne politikantske utakmice već dugo ovdje i danas, po svoj prilici, ja ću osobno podržati i jedan i drugi, pa onaj koji dobije većinu nek prođe. Hvala lijepo.
Zahvaljujem. Riječ ima zamjenik predsjedavajućeg, Milorad Živković. Izvolite.
Uvaženi predsjedavajući, kolegice i kolege poslanici, predsjedavajući Savjeta ministara, članovi, dame i gospodo. Želim da pozovem sve poslanike ovdje u Predstavničkom domu Parlamentarne skupštine da pokušamo da radimo svoj posao u skladu sa Poslovnikom, u skladu sa dogovorima, datom riječju ili potpisanim sporazumima i izjavama, jer samo tako možemo da napravimo red i u ovoj državi i u ovom Parlamentu. Svako prenošenje nemira, iz institucija koje ne rade svoj posao ili ljudi koji ne mogu da se dogovore, posredno u ovaj Parlament, nas dovodi do pozicije da radimo pod pritiskom ljudi koji su se skupili ispred ili ljudi koji su nam na bilo koji način nadređeni. Nije dogovor ovdje u Parlamentu da se na 5 minuta pred početak sjednice, čak i na 24 sata pred sjednicu, daju zakonu po 127. Podsjetite me ili ću ja to da kažem javno, da je to džentlmenski dogovor u Proširenom kolegiju. Zato pozivam sve one koji nisu taj dogovor ispoštovali da povuku te zakone. Nemamo nikakvog razloga da ovaj Parlament predstavlja nastavak nemogućnosti donošenja dogovora na nekim drugim mjestima i u nekim drugim institucijama. Pustimo i institucije da rade svoj posao i pozivamo da do kraja ili do početka godišnjih odmora, damo institucijama vremena da se dogovore oko ovih zakona koje danas predlažemo. A ako oni to ne uspiju da urade da tražimo kao Parlament da te institucije se smijene ljudi koji ne mogu da se dogovore. To je odnos u jednoj državi gdje zakonodavna vlast daje posao, izvršna vlast izvršava posao, ako ne izvršava posao zakonodavna vlast je mijenja. Nemojte da od ovog Parlamenta pravimo pozorište, mjesto za predizborne kampanje i da od poslanika pravite trkače ko će prije u pisarnici predložiti zakonske projekte. Zato vas pozivam da svi ove zakone, koji nisu u skladu sa dogovorom i Poslovnikom podneseni, povučete i da nastavimo redovan rad. Hvala.
Zahvaljujem. Konstatiram da nema više prijavljenih. Zatvaram raspravu o dnevnom redu. 8 Nakon konsultacija u Kolegiju Predstavničkog doma mi smo dogovorili da damo pauzu. Jeste li i vi to? Dakle, pauza od 30 minuta i odmah sad sazivamo sjednicu Proširenog kolegija. [[PAUZA]] Sjednica prekinuta.